صوفی اسحاق ساجد بزدار
دل تھئی جہل بُڑزیں جستجو آنی مناں کل نہ ایں
اے بازیں لوٹھ، جنجال، آرزو آنی مناں کل نہ ایں
گُلِسٛتانا شتو دیثہ ٹانڈا من تُریں یکھے
باقی ریم، ول، تُند و سلو آنی مناں کل نہ ایں
نیّت یَبّرے بستَئوں مناں اِکھر تہ گیر آغیں
پھذا سجدہ رکعتانی رکوعانی مناں کل نہ ایں
نواشِ عشق ہچھو بیث، بے دستیم، بے آفا
نئیث اُوں شوذغئے اٹکل وضو آنی مناں کل نہ ایں
بیا ساقی دِلئے حُبّا منی تَو کھاسغا پُر کن
ہمے تھئی یکوئیں سُرک و چلو آنی مناں کل نہ ایں
مناں نَزّی کثہ مَوتا، ماہ دیمئے سری تِیرا
گُشی ساجد پھذِیغیں ٹھاک ٹھو آنی مناں کل نہ ایں
٭٭٭٭٭٭٭٭٭٭
گوں وقار بلوچ ءِ منہ واری ءَ